戒殺
作者：陸游
朝代：宋

paragraphs: 物生天地間，同此一太虚。
林林各自植，但坐形骸拘。
日夜相殘殺，曾不置斯須。
皮毛備裘褐，膏血資甘腴。
雞鶩羊彘輩，尚食稗與芻。
飛潛何與汝，禍乃及禽魚。
豺虎之害人，亦爲饑所驅。
汝顧不自省，何暇議彼歟。
又于人類中，各私六尺軀。
方其忿怒時，流血視若無。
我欲反其源，黙觀受氣初。
挺刃之所加，慘若在我膚。
朝飯一鬴豆，莫飯一杯蔬。
捫腹茆檐下，陶然歡有餘。